Bronislava Kolesárová

Kľúč k šťastiu

Túto knihu venujem zo srdca tým, ktorí si ju vysnívali. Venujem ju tým, ktorí túžia urobiť zmenu vo svojom živote. Venujem ju tým, ktorí už nechcú len nečinne „prespať“ svoj život. Venujem ju tým, ktorí si ju zaslúžia čítať, lebo vedia, že sny sa neplnia bez snahy konať. Venujem ju tým, ktorí sa neboja začať žiť svoj život „inak“. Venujem ju všetkým, ktorí radi čítajú, a všetkým, ktorí radi čítať budú.

A venujem ju aj sebe, pretože som si tým splnila svoj sen.

Rovnako dôležito venujem túto knihu:

Mojim rodičom – ďakujem, že ste ma stvorili, vychovali a ste mi stále oporou, že ma ľúbite a vždy robíte pre mňa maximum. Ľúbim vás.

Môjmu milovanému manželovi – ďakujem, že si, že ma ľúbiš a podporuješ ma. Nik iný sa pre mňa na tomto svete nenarodil. Milujem ťa.

Mojim trom krásnym deťom, pre ktoré som tu každým svojím dychom. Zbožňujem vás.

A ďakujem všetkým, ktorých som v živote stretla a ktorí ma inšpirovali k mojej premene.

B. K.

e-mail: kolesarovabronislava@gmail.com

Autor: Mgr. Bronislava Kolesárová

Prvé vydanie 2015

Jazyková korektúra: Miriam Pokorná

Počítačová sadzba a grafická úprava: Dalibor Žuffa

Návrh obálky: Dalibor Žuffa

OBSAH

OTVORENÁ ROZMLUVA

Časť I. Moje prvé myšlienky 5

Časť II. Ľahký návod zamyslieť sa 9

Časť III. Dôležitý vlastný sľub 16

KAPITOLA I 1. ZÁKLADNÝ INŠTINKT MYSLE 18

Dirigent emócií – nástroj nad zlato

KAPITOLA II 2. ZÁKLADNÝ INŠTINKT MYSLE 36

Zdravie – emocionálna a mentálna

(psychická) rovnováha

Prečo je také dôležité zbaviť sa

negatívneho myslenia?

KAPTIOLA III 3. ZÁKLADNÝ INŠTINKT MYSLE

1. Nadstavbové šťastie – luxus života, 54

ktorý tak veľmi potrebujete

2. Budujte si kolektívneho ducha

a pocit spolupatričnosti 79

3. Výzva do života, ktorú treba zvládnuť 87

ZÁVER

OTVORENÁ ROZMLUVA

ČASŤ I.

Moje prvé myšlienky

„Pre nudnú myseľ je všetko nudné, pre osvietenú myseľ

celý svet žiari a iskrí svetlom.“

Ralf Waldo Emerson

Rada vnímam ľudí pozitívne, rada vnímam život pozitívne a predovšetkým rada čítam. Osvojila som si tak veľa múdrostí a mám pocit, že ma povzniesli vysoko nad moje doterajšie chápanie a vnímanie života. Rada komunikujem s ľuďmi, či sú bohatí alebo chudobní, rada sa učím a rada obdivujem niekoho. Moje myšlienky sa stávajú silnejšie ako čokoľvek iné a viac pracujú na tom, čo sa stane, prestávajú sa zaoberať tým, čo bolo. Milujem svoj život a som šťastná, aj keď nemám ferrari, veľkú vilu s priľahlými lesmi a 100 000 eur ročne na účte. Netvrdím ale, že ich nechcem. Ten, kto tvrdí opak, je slepý a hluchý k výzvam dnešnej doby. Ja však cítim vnútornú potrebu pomáhať, a to takým spôsobom, akým dokážem.

Toto písanie mi pripomína mládežnícky denník, avšak s tým rozdielom, že si ho neschováva 13-ročné pubertálne dievča pod perinou, ale že ho ponúka k nahliadnutiu zrelá 35-ročná žena. Stále sa k nemu budem vracať a stále ma bude inšpirovať a posúvať o krok vpred. Môžem to nazvať Návod na život, na šťastný život a spokojný život. Nazvime si to ako chceme, ide vlastne o to, ako prežiť úspešný život v zdraví a dožiť sa takého veku, aby sme mali šancu vidieť svoje deti vyrásť a byť ich bútľavou vŕbou po zvyšok nášho života.

Každý z nás má svoje nesplnené sny a nie všetci sme schopní (ochotní) ich naplniť. Raz mi moja dobrá priateľka povedala: „Splň si svoje prianie aspoň v predstavách.“ Je to ako keď malé dieťa túži zažiť niečo výnimočné, napríklad plávať s delfínom. Málokomu sa to podarí, ale túži po tom takmer každý malý drobec. Keď ho podporím v jeho snoch, poviem mu, že ak budeme mať viac peniažkov, s delfínom si zaplávame, hoci aj celá rodina, rozžiaria sa mu očká a niekde hlboko v pamäti, ako 30-ročný muž alebo žena, už pravdepodobne bude mať tento krásny zážitok za sebou (sám alebo s rodinou). Tým som chcela povedať, že je obrovsky dôležité vytvárať si svoje vlastné sny, aby sme si ich mohli časom splniť, nabíja to ľudskú bytosť nádejou v lepšiu

budúcnosť, a myslieť pozitívne znamená „štartovné“ na ceste k celoživotnému zdraviu. Zdravie je základom úspechu každého z nás, keď sa podlomí, časom príde zlom aj v rodine a kariére.

Ja som v skutočnosti ani nevedela, čo chcem písať, len som si sadla za počítač a ruka mi písala sama. Ide o mojou spoveď, o môj pohľad na život a potýka sa s ľudskou mysľou ako s váhou myšlienok, ktorými sa človek riadi celý život. Keď prevládajú pozitívne myšlienky, uzdravujeme sa z tých negatívnych, keď prevládajú negatívne, chorieme mentálne a časom si navodzujeme fyzickú bolesť. Spôsobov, ktoré nám pomôžu, je veľa, informácií, ktoré nás obklopujú, je veľa. Moja filozofia je jednoduchá, ak ste napríklad ochoreli a máte chrípku, skúste sa najprv vyliečiť sami. Jednoduché rady vás môžu vyliečiť, napr. zvýšte si príjem tekutín, ak vás bolí hrdlo a máte upchatý nos, vyplachujte si ich teplou slanou vodou, primerane sa obliekajte, liečte sa v dobre vyvetranej miestnosti, skúste masáže chrbta (aktivujú imunitný systém), na začiatku ochorenia nejedzte veľa, ľahnite si do tmavej a tichej miestnosti, pite bylinkové čaje, poťte sa a neskôr môžete piť aj čerstvé citrusové šťavy (ak nie ste na ne práve alergickí) atď.

Skúste siahnuť po homeopatikách, mňa uchránili od užívania ATB, pričom ich účinky nastupujú postupne. Kľúčovým faktorom je veriť, že sa uzdravíte. Dnešné zvláštne teplé decembrové počasie, keď sa teplota pohybuje od 6 do 9 stupňov cez deň, je pomýlené a podľa toho sa správa aj naše telo, viac chorľavie. Keďže v takomto období dojčím, hneď som sa začala liečiť medom, cibuľou, cesnakom, bylinkami a homeopatiou. Výborný na vírusové ochorenia je napríklad čaj z bazy čiernej. Vyliečila som sa bez akýchkoľvek komerčných liekov. To, čo som ešte k tomu potrebovala, bol čas. Vhodné je minimálne 3 dni doma ležať v teple. Doprajte to svojmu telu, náš imunitný systém je dokonalý, dokáže ho vyliečiť aj sám, treba mu len trochu pomôcť. Lieky je vhodné načas odložiť a až neskôr, ak choroba nepoľaví, zájsť k lekárovi, pretože môže ísť aj o iné, vážnejšie ochorenie. Ak je telo vo veľkom strese a je pod značnou psychickou záťažou či nevyspaté, choroba ľahšie napáda telo a ťažšie sa aktivizujú ochranné biele krvinky nášho tela. To je len príklad, keď ste pozorní a dôsledne vnímate, čo kto povie, dokážete si osvojiť veľa cenných rád. Dnes je internet zaplavený podobnými radami a každý si tam môže nájsť, čo hľadá. Zacieľte sa na konkrétny problém a buďte vytrvalí.

Čo ešte môžete pre seba urobiť? Najlepšie je predísť ochoreniu pravidelnou fyzickou aktivitou, kontrolou emocionálneho a mentálneho stresu (mať „zdravú myseľ“ – moje krédo), dostatkom spánku, udržiavaním zdravej mikroflóry čreva, zdravou stravou – veľa surovej zeleniny a ovocia (vyhýbajte sa chemicky upravovaným potravinám), otužujte sa, cvičte a pohybujte sa pravidelne na čerstvom vzduchu, v prírode, športujte a pestujte si fyzickú kondíciu. Vypichla som bežný problém a hneď som

našla riešenie, ako s ním „zatočiť“. Nie je to však také jednoduché pri všetkých prekážkach v živote.

Ľudskú myseľ vnímam ako „kognitívnu výkonnosť mozgu“, tzn. že jej aktivita spočíva v štyroch oblastiach: učenie, myslenie, vnímanie a pamäť. Zdravá myseľ predstavuje dokonalú samoživiacu bunku.

Poskytuje rovnaký priestor svojim štyrom oblastiam a s rovnakou intentzitou ich aj živí. Stačí, aby sa jedna oblasť oslabila, a dochádza k nerovnováhe, strácame sebavedomie, dôveru, lásku, chuť žiť a častokrát sa ocitneme na pokraji svojich síl. Táto kniha vám ukáže, aké veľké a zásadné zmeny vo vašom živote dokáže spôsobiť správne nasmerovaná myšlienka. V knihe používam viaceré pojmy na vyjadrenie toho, čo chcem v živote dosiahnuť (cieľ, sen, méta, priorita, zámer, záväzok, sľub) preto, aby čo najpresnejšie vystihovali podstatu kontextu.

ČASŤ II.

Ľahký návod zamyslieť sa

Choroba sa týka aj našej mysle, ostať v dobrej psychickej kondícii je doslova boj o život, náročný celoživotný tréning mysle. Mnou nastavený celoživotný tréning mysle vychádza z lodžongu, ide o budhistický tréning mysle. Platí aj pre nás, nezaujatých ľudí, ktorí nie sú stúpencami budhistickej viery? Som presvedčená, že áno. Uvediem niektoré zásady, ktoré lodžong propaguje, také, aby som vás nezaťažovala slovnými spojeniami, ktoré pozná iba ten, kto je „zaujatý“ touto vierou a vidí do nej viac ako my ostatní. Ja sa riadim týmito zásadami:

• vôbec sa nezaoberaj druhými,

• vyhni sa zlomyseľným poznámkam,

• nepoužívaj narážky,

• neprekrúcaj veci,

• nestavaj si z bolesti iných kostru svojho šťastia,

• nebuď vznetlivý,

• nečakaj na potlesk.

Tieto zásady majú svoj prazáklad, svoju esenciu. Márne je pýtať sa prečo. Všetko chce tréning! Vašej mysle na prvom mieste. Ak sa niečo pokazí a vy sa cítite stratení, mali by ste mať natrénované spôsoby, ktoré vás zresetujú a naštartujú váš nový „metabolizmus“. Musíte začať hrať hru s vlastnou mysľou a vyhrať ju. Výhra znamená, že ste úspešne zvládli svoj boj a vyzdraveli ste mentálne, aj fyzicky. V tejto hre sú pre vás kľúčové tri spôsoby používania mysle, podľa ktorých som pomenovala kapitoly tejto knihy. Ide o tri ZÁKLADNÉ

INŠTINKTY MYSLE a je veľmi dôležité pochopiť ich posolstvo a  podľa toho začať aj konať.

1. Dirigent emócií – nástroj nad zlato (KAPITOLA I.)

2. Zdravie – emocionálna a mentálna (psychická) rovnováha

(KAPITOLA II.)

Prečo je také dôležité zbaviť sa negatívneho myslenia?

3. Nadstavbové šťastie (KAPITOLA III.) 3.1 Luxus života, ktorý tak veľmi potrebujete 3.2 Budujte si kolektívneho ducha a pocit spolupatričnosti 3.3 Výzva do života, ktorú treba zvládnuť

Doteraz som sa veľmi nezaoberala myšlienkou, ako si zľahčiť svoj život a viac sa z neho tešiť. Žijem si viac-menej bezstarostne, porodila som tri krásne zdravé deti a teším sa, že som sa mohla stať matkou. Ale chcem svoj život posunúť niekam ďalej, nakopnúť sa a byť tvorivá. To je moja cesta ako byť šťastná. Keď niečo robíte, tvoríte či komunikujete, ste v nejakej „akcii“, a tak sa vlastne posúvate ďalej. Neprijímajte pasívne informácie, ale sami sa o niečo pričiňte, napríklad navarte si skvelý domáci džem, dokonale si upracte svoj byt, nájdite si brigádu alebo sa 2 hodiny intenzívne venujte svojmu koníčku (jazda na koni, posilňovňa, tanec, maľovanie, čítanie kníh, cvičenie so psom, biliard, chytanie rýb atď.) a budete zase o krok vpred. Nejde o to zarobiť momentálne peniaze, ale podstata je v tom, že niečo tvoríte, robíte, rozmýšľate alebo sa ďalej vzdelávate.

Nevyhnutným krokom k tomu, aby ste sa zlepšili a posúvali dopredu, je vaša sebarealizácia. Vôbec si neuvedomujeme, aké potešenie nám dokážu spôsobiť bežné, občajné a málo výnimočné činnosti, ako napr. hráme sa s deťmi, bicyklujeme sa, učíme sa v škole, pracujeme v banke, pečieme domáce koláče, predávame mäso, meditujeme, pilotujeme lietadlo alebo cestujeme. Vykonávame ich denne, pravidelne, bez väčších emócií a predsa hrajú veľkú úlohu pre naše sebavedomie. Mali by sme z nich vyťažiť väčší objem pozitívnych emócií, aby mali na náš život väčší vplyv a aby sme pri nich cítili viac radosti a potešenia. Neustále nás obohacujú, my len nevidíme ich pridanú hodnotu, pretože sme zaslepení rutinou každodennosti. Začnite svoj deň takouto pozitívnou emóciou: „Vďaka, že vidím, chodím a môžem pomôcť.“ Táto počiatočná emócia je kľúčová k tomu, aby ste

naštartovali tie ďalšie.

‣ Naplňte svoje potreby a realizujte sa.

„Nič nám nepomôže lepšie prekonať prekážky a znášať problémy, ako vedomie toho, že máme v živote nejakú úlohu.“

Victor Frankl

Každý z nás sa chce mať dobre a na to potrebujeme aj peniaze. Tie idú ruka v ruke s naším osobným životom, v jednom momente a bode sa spoja ako križovatka a je len na nás, kam sa necháme zaviesť.

Začnem trošku štatisticky, novinársky. Umenie majetných spočíva v tom, že si dokážu udržať svoj majetok vo vlastnom podnikaní, kde majú najviac akumulovaného majetku v bezpečí. Ruku na srdce, kto by zbohatnúť nechcel? Bohatých bude pribúdať, v nasledujúcich 5 rokoch dôjde štatisticky k 18 %-nému nárastu svetovej populácie skupiny najbohatších ľudí na svete, ich čisté imanie v hotovosti predstavuje v súčasnosti 2-násobne väčší majetok ako dosahuje najväčšia ekonomika sveta.

Najbohatší muž Číny súčasnosti sa k téme bohatstva vyjadril takto:

„Nie som šťastný, bohatstvo ma unavuje. Nemôžete si kúpiť 11 domov, chcete utrácať peniaze zodpovednejšie, takým spôsobom, aby to bolo prínosom pre ľudí. Utrácať peniaze efektívne je oveľa ťažšie, než ich zarábať. Ak máte také množstvo peňazí, musíte ich míňať s väčšou rozvahou ako to robia vlády. To je veľký problém a výzva.“

Jack Ma

Zámerne píšem o najbohatších ľuďoch tejto planéty, pretože ak chceme byť šťastní, mali by sme robiť veci naplno! Ak túžime po úspechu, uznaní a rešpekte, mali by sme mať nastavený zorný uhol priamo na vysoké méty. Títo ľudia majú klapky na očiach, aby nevideli veci, ktoré by ich mohli zbytočne dekoncentrovať. Vidia jasne a zrozumiteľne svoj cieľ. Odrezali si všetky cesty na ústup. Okrem toho sa viac spoliehajú na seba ako na štát, v ktorom žijú, vypracovali sa svojou vlastnou húževnatosťou a šikovnosťou. Nepýtajú pomoc od štátu, ale podávajú mu pomocnú ruku a kooperujú. Majú svoj „matrix“, v ktorom si určujú svoje vlastné pravidlá. My žijeme vo svete, v ktorom nám určujú pravidlá iní, či už je to štát, alebo nejaké vzorce správania sa, ktoré tu fungujú už veľa rokov a mnohé si dovolím nazvať prežitkami. Musíš sa správať slušne, musíš sa pozdraviť susedovi, teraz si musíš poupratovať izbu, musíš vyštudovať, musíš jesť špenát, aby si bol zdravý, musíš sa vydať a porodiť deti. Povedal to rodič a to je mantra, ktorou sa riadi dieťa po celý svoj život. Možno stačí určiť dieťaťu určité hranice, mantinely a ono samo sa v nich začne správať uvoľnene a spontánne si bude žiť svoj život. Naše deti sú naša budúcnosť. Je dostačujúce im zabezpečiť kvalitné krúžky, kvalitnú školu, kvalitné bývanie? Hovorím áno, ale:

• buďme častejšie ticho a počúvajme ich, ako keby volali o pomoc,

• častejšie ich uisťujme, že sme na ich strane, potvrdzujme ich pocity, nevyvracajme ich hneď ako „veľký rodič“, ktorý má vždy pravdu,

• snažme sa častejšie vysloviť nahlas ich pocity, tým, že s nimi súhlasíme, nech je to čokoľvek, podporujme ich dôveru v nás.

Deti ten okamžitý efekt pochopenia rodiča nedokážu ešte adekvátne oceniť, ale sú o krok bližšie stať sa emocionálne a mentálne vyrovnanými jedincami. Vyrastú z nich dospelí ľudia, ktorí budú riešiť obdobné problémy, aké trápia teraz nás. Dnes je dôležitejšie vychovať zdravého jedinca prospešného spoločnosti, ako sa len spoliehať, že práve moje dieťa bude v živote úspešné. Je priam nutné jeho vývoj cielene formovať, zdravo, prakticky a bez demagógie (manipulácia, cielené úsilie o získanie priazne či moci nevyberanými a nesvedomitými prostriedkami, alebo odvolávanie sa na egoizmus a predsudky ľudí). Keď je dieťa malé, poviem mu, že dnes, zajtra a pozajtra má čas upratať si svoju izbu, ale nebudem na neho vrieskať každý deň, že nie je hneď uprataná. A keď je už dospelé, už samo dobre vie, že štúdium je na to, aby mu profesor vysvetlil napr. problematiku geopolitického rozdelenia sveta, anatómiu človeka, alebo ho naučil gramatiku jazyka. Tam to začína, ale aj končí. Keď sa ocitnete na pracovnom poli plnom príležitostí a súčasne v sebe nosíte „školské ideály“, dostávate svoju myseľ do nečakaných situácií a ona začne automaticky využívať svoje nadobudnuté „životné trofeje“ (dobré, i zlé skúsenosti, ktoré sú uložené v pamäti). Zdravá myseľ si dokáže vytiahnuť správnu informáciu v podobe skúsenosti práve v  čase, keď je to pre človeka životne dôležité. V čase rozhodovania.

Vo svete sa čoraz viac začína udomácňovať (v strednej generácii, ktorá je dominantnou pracovnou silou), trend skĺbenia osobného a pracovného života. Hovorím o peniazoch, o tom, že im nezáleží natoľko na výške zárobku, ako na osobnom raste a ďalšom vzdelávaní. Táto generácia však vie dobre zniesť stres a dokáže pracovať naplno, aby dosiahla svoj úspech. Viesť a ovplyvňovať chod vecí a udalostí je motivujúce a dokáže uspokojiť ľudí viac, ako výška ich zárobku. To je memento, aby sme sa nezotročili pre vidinu bohatstva.

Aj napriek týmto nie príliš lichotivým vyjadreniam o peniazoch, stále ostávajú nástrojom na získanie si slobody a udržanie si moci a vplyvu a stále nás budú inšpirovať k heroickým výkonom. Môžete, chcete alebo musíte naštartovať svoju myseľ a začať chcieť zarobiť si nejaké peniaze? Možno hovorím o sume 1000 eur, možno 5000 eur a možno 500 000 eur. To, koľko to bude, záleží na mne, na tebe, na každom z nás a nikto nám ich nikdy nepoloží len tak na dlaň.

Čím viac príležitostí budete vyhľadávať, tým viac možností budete mať na to, aby ste boli úspešní, ale súčasne tým častejšie aj zakopnete a zažijete neúspech. Dôležitý je konečný výsledok, nie spôsob, akým ste ho dosiahli. Veci však musíte robiť na 100 % a stále sa prekonávajte. Nespite na vavrínoch. Vraj pozitívne myslenie nefunguje u každého človeka. Ja si myslím, že každý mentálne zdravý jedinec sa dokáže správne namotivovať, keď to chce on sám. Nie je však možné naučiť sa to ako v príručke podľa presného návodu. Priemerní ľudia dokážu zostať extrémne namotivovaní len krátku fázu svojho života, ich snaha „maximálne sa sústrediť" na svoje životné

ciele priamoúmerne klesá s nastávajúcim časom. Preto takýto človek postupne stráca motiváciu, nalomí ho sila výziev.

„Nadmerný strach a pochybnosti o sebe samom

najviac potláčajú osobného génia.“

Robert Kiyosaki

„Nápady, ktoré 99 %-ám ľudí pripadajú smiešne, že ich ani neskúsia,

zostávajúcemu 1 % ľudí zarobia najviac.“

Jeff Bezos

Nemusíte byť ani génius, ani profesor vied, nemuseli ste vynikať v škole a mohli ste byť len priemerným žiakom. Nemusíte byť absolventom prestížnej vysokej školy, aby ste prerazili.

STAČÍ SA IBA POZERAŤ OKOLO SEBA, ČO ĽUDIA NAJVIAC POTREBUJÚ, ČO IM CHÝBA. STAČÍ MAŤ IBA CHYTĽAVÝ NÁPAD A CHCIEŤ HO REALIZOVAŤ. KTO NESKÚŠA, URČITE NIKDY

NEUSPEJE. ZOSTANE NENAPLNENÝ ...

ISBN 978-80-972042-8-0

Vytvorenie elektronickej verzie Dibuk, s. r. o., 2015

Vytvorené prostredníctvom Publico.sk